Defiance (cinta de 2008)

:*Iste articlo ye sobre una cinta de drama belico estausunidense estrenada en 2008; ta atros usos, se veiga *'Defiance***.


***Defiance*** (títol orichinal en [[Idioma anglés|anglés]], en [[Idioma aragonés|aragonés]] ***Desafío***, estrenada en [[Aragón]] con o títol de ***Resistencia**') ye una cinta de cine estausunidense de cine de drama belico historico estrenada l'anyo 2008, dirichida por Edward Zwick seguntes un guión adaptau por él mesmo y por Clayton Frohman (basau en *Defiance: The Bielski Partisans*, un asayo publicau por l'historiador Nechama Tec en l'anyo 1993), con una banda sonora orichinal de James Newton Howard, una dirección de fotografía d'Eduardo Serra, una producción cinematografica d'Edward Zwick y Pieter Jan Brugge ta las productoras Paramount Vantage, Bedford Falls Productions y Grosvenor Park Productions y un elenco formau por Daniel Craig, Liev Schreiber, Jamie Bell, George MacKay, Alexa Davalos, Allan Corduner, Mark Feuerstein, Tomas Arana, Jacek Koman, Mia Wasikowska, Iben Hjejle, Jodhi May, Kate Fahy, Iddo Goldberg, Sam Spruell, Ravil Isyanov, Rolandas Boravskis, Kristina Skokova y Mark Margolis, entre d'atros actors.

A cinta conta la historia d'o grupo d'os partisans Bielski liderau por os churmans Bielski y composau por chidieus en a Belarrusia ocupada por o Tercer Reich mientres a Segunda Guerra Mundial. En agosto y setiembre de 1941, poco dimpués de l'abance d'a Wehrmacht en territorio ruso en a Operación Barbarroya, prencipioron a actuar is Einsatzgruppe d'as *[[Schutzstaffel]]*, adedicando-se a l'exterminio masivo de chudieus. A mayor parte d'os chudieus supervivients fuoron agrupaus provisionalment por os alemans en os guetos d'a redolada, pero los cuatre chirmans Bielski, Tuvia, Zuz, Asael y Aron se refuchioron en a selva de Naliboki, pero sus pais fuoron asasinaus por a policía auxiliar belarrusa colaboradora d'os alemans. En a selva los chirmans Bielski troboron a d'atros chudieus fuchitivos y prencipioron a organizar-los, a la vegada que matoron a lo chefe d'a policía colaboracionista responsable d'a muerte e sus pais. Tanimientres, tamién conoixioron que haban asasinau a la muller y lo fillo de Zus. En 1942 o grupo Bielski ha creixiu muito en miembros, pero mientres que Tuvia busca cómo reducir a lo maximo lo numero de muertes d'o grupo en combate, Zus creye que ye millor fer cada vegada operacions mas importants contra los alemans. En l'hibierno de 1942, Zus, con bels miembros d'o grupo, marcha enta unir-se a un grupo de partisans formau por soldaus de l'Exercito Royo. En a primavera de 1943 conoixen que los alemans son preparando un ataque contra la selva a on son refuchiaus y los partisans sovieticos marchan enta l'este, pero lo grupo Bielski decide remanir en o campamento, dica que cuan deciden marchar son atacaus por os alemans por tierra y aire, plegando a estar en una situación bien complicada, salvando-se nomás que porque plega en a suya aduya o grupo de Zus.

A cinta s'ambienta en Belarrusia en 1941, 1942 y 1943, y las suyas escenas se filmoron en o condau de Vilna en Lituania.

Se tracta d'una cinta que ha recibiu bels premios y nominacions, en destacando una nominación en 2009 a lo Premio Oscar a la Millor Banda Sonora Orichinal mientres a 81<sup>ena</sup> edición d'os Premios Oscar; y una nominación a lo Premio Globo d'Oro a la Millor Banda Sonora Orichinal ixe mesmo anyo en a 66<sup>ena</sup> edición d'os Premios Globos d'Oro.

## Elenco

## Se veiga tamién
* Cine en 2008.
* Cintas de 2008.

## Referencias

## Vinclos externos
*  ''Defiance'' en Internet Movie Database.
*  ''Defiance'' en Box Office Mojo.
*  ''Defiance'' en Metacritic.
*  [''Defiance''](https://www.imfdb.org/wiki/Defiance_(2008)) en Internet Movie Firearms Database.
*  ''Defiance'' en Rotten Tomatoes.